Virallinen lehti nro C 370 , 21/12/1999 s. 0146



KIRJALLINEN KYSYMYS E-0964/99 esittäjä(t): Gianni Tamino (V) komissiolle (13. huhtikuuta 1999) Aihe: Baleaareihin kuuluvan Ibizan sataman laajentaminen Espanjan hallitus on suunnitellut Ibizan sataman laajentamista 80-luvun lopusta lähtien. Tätä varten on laadittu Ibizan sataman uudistamista ja laajentamista koskeva erityissuunnitelma. Suunnitelmaan sisältyy laajan kaupallisen sataman rakentaminen Ibizan kaupungin etelänpuoleiseen lahteen, tarvittava infrastruktuuri (rakennukset, uudet tiet jne.) mukaan lukien. Lisäksi suunnitteilla on myös valtavan, yli kilometrin pituisen aallonmurtajan rakentaminen. Suunnitelman arvioidut kokonaiskustannukset ovat 72 miljoonaa euroa. Espanjan hallitus päätti käynnistää hankkeen, joten lukuista poliittiset puolueet, ympäristöjärjestöt ja kansalaisjärjestöt muodostivat sataman laajentamista vastustavan kansanliikkeen. Vaikuttaa siltä, että suunnitelmia on karsittu juuri tämän kansanliikkeen toiminnan ansiosta. Uudesta kaupallisesta satamasta on päätetty luopua, koska nykyiset laituripaikat riittävät henkilö- ja tavaraliikenteen tarpeisiin. Aallonmurtaja aiotaan kuitenkin rakentaa, ja merenrantaan suunnitellaan yli kilometrin pituista liittymätietä, mikä vaikuttaisi erittäin kielteisesti ympäristöön ja maisemallisiin arvoihin. Suunnitelmia vastustava kansanliike teetätti erittäin pätevillä maa- ja vesirakennusinsinööreillä ja meteorologeilla tutkimuksen sataman ongelmista ja Espanjan hallituksen ehdottamista ratkaisuista. Tutkimus osoittaa, että Ibizan sataman ongelmiin on löydettävissä teknisesti toteuttamiskelpoisia vaihtoehtoisia ratkaisuja, jolloin ehdotetun valtavan aallonmurtajan kaltaiset mullistavat ja kalliit hankkeet (kustannukset: 15 miljoonaa euroa) voidaan unohtaa. Espanjan viranomaiset aikovat edelleen kannattaa ehdotusta aallonmurtajan rakentamisesta, vaikka ekologisesti kestävämmistä mahdollisista vaihtoehdoista ei ole toistaiseksi esitetty kunnollisia teknisiä arvioita. Komissiolle on jätetty aallonmurtajaa koskeva koheesiorahastohakemus. 1. Aikooko komissio rahoittaa aallonmurtajahanketta? 2. Eikö komissio aio ottaa huomioon Espanjan hallituksen ehdotuksen lisäksi muita vaihtoehtoisia hankkeita? 3. Jos ei aio, kuinka komissio pystyy ehkäisemään nykyisen aallonmurtajahankkeen kielteiset vaikutukset ympäristöön ja maisemallisiin arvoihin? Komission jäsenen Monika Wulf-Mathiesinkomission puolesta antama vastaus (5. toukokuuta 1999) Komissiossa on parhaillaan hyväksyttävänä päätös taloudellisen tuen myöntämiseksi koheesiorahastosta uuden aallonmurtajan ja yhdystien rakentamista Ibizan satamaan koskevalle hankkeelle. Tämä hanke täyttää koheesiorahastosta 16 päivänä toukokuuta 1994 annetussa asetuksessa (EY) 1164/94(1) määritellyt liikenteen infrastruktuuria koskevien hankkeiden koskevat tukikelpoisuusehdot. Taloudellista tukea koskevien hakemusten arvioinnissa otettiin huomioon myös satamaviranomaisten tutkimat vaihtoehtoiset tekniset ratkaisut. Komissio on vakuuttunut siitä, että Ibizan sataman ongelmat voidaan ratkaista asianmukaisesti tämän hankkeen avulla. Komissio katsoo, että kyseiseen hankkeeseen on sovellettu ympäristövaikutusten arviointimenettelyä tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY mukaisesti(2). Selvitys hankkeen ympäristövaikutuksista julkaistiin Espanjan virallisessa lehdessä(3). Selvityksessä esitetään toimenpiteet, jotka asianomaisten viranomaisten on toteutettava hankkeesta mahdollisesti aiheutuvien haitallisten ympäristövaikutusten rajoittamiseksi. (1) EYVL L 130, 25.5.1994. (2) EYVL L 175, 5.7.1985. (3) B.O.E. No 233, 29.9.1994.